**Par pedagogu profesionālās darbības kvalitātes novērtēšanas procesu 2014./2015. mācību gadā**

     Šajā mācību gadā pedagogu profesionālās darbības kvalitātes novērtēšanas process noritēs vadoties pēc 2014. gada 17. Jūnija MK noteikumiem Nr. 350 „ Pedagogu profesionālās darbības kvalitātes novērtēšanas kārtība”, kas izdoti saskaņā ar izglītības likuma 14. panta 37.punktu. Noteikumos iekļautie jauninājumi pedagogu profesionālās darbības kvalitātes (turpmāk-PPDKN) procesa veikšanai:

1. pedagogam ir tiesības iesaistīties PPDKN procesā, ja konkrētajā izglītības iestādē viņam ir tarificētas ne mazāk kā septiņas kontaktstundas (mācību stundas vai klases audzināšanas stundas, vai pulciņa nodarbības);
2. līdzšinējo četru mācību stundu/ nodarbību vietā izglītības iestādes administrācija/novērtēšanas komisija vēro sešas pretendenta mācību stundas/nodarbības. Turklāt četras no sešām mācību stundām/ nodarbībām var tikt vērotas visa novērtēšanas perioda laikā, ne tikai konkrētā mācību gada ietvaros. (Novērtēšanas periods atkarīgs no izvēlētās kvalitātes pakāpes).
3. dokumentālie apliecinājumi par pedagoga lektora/mentora/prakses vadītāja/ multiplikatora darbību ir derīgi atbilstoši kvalitātes pakāpei noteiktajam novērtēšanas perioda ilgumam. Tā, piemēram, pretendējot uz 5.kvalitātes pakāpi, spēkā ir dokumentālie apliecinājumi, kas izdoti sākot ar 2009./2010. mācību gadu.

     **Jāakcentē, ka 2014./2015. mācību gadā PPDKN novērtēšanā iesaistās tikai tie pedagogi, kuriem līdz šim nav iegūta neviena no kvalitātes pakāpēm.** Informāciju par katra pedagoga iegūto kvalitātes pakāpi ir iespējams pārbaudīt Valsts izglītības informācijas sistēmā. PPDKN procesa materiāli (MK noteikumu Nr. 350 pielikumi atbilstoši PPDKN mērķgrupām) būs pieejami IZM mājas lapā [www.izm.gov.lv](http://www.izm.gov.lv/) **no 2014. gada 1.oktobra**.

Līdz 2014. gada 15. septembrim izglītības iestādēm ir jāiesniedz ziņas par pretendentiem Rēzeknes novada pašvaldības Izglītības pārvaldē. Pēc izglītības iestāžu iesniegtās informācijas pārbaudes pašvaldības Izglītības pārvalde līdz 30. septembrim elektroniski informēs izglītības iestādes, kā arī Izglītības un zinātnes ministriju par kārtējā mācību gadā novērtēšanas procesā iekļautajiem pirmās, otrās, trešās, ceturtās un piektās kvalitātes pakāpes pretendentiem, norādot pretendentu skaitu katrā kvalitātes pakāpē. Savukārt, izglītības iestādes vadītāja pienākums ir pēc tam, kad no pašvaldības atbildīgās institūcijas izglītības jomā tiks saņemta informācija par kārtējā mācību gadā novērtēšanas procesā iekļautajiem pedagogiem, triju darbdienu laikā informēt kvalitātes pakāpes pretendentus par novērtēšanas procesa uzsākšanu un nodrošināt novērtēšanas procesa uzsākšanu izglītības iestādē, tas ir- ar rīkojumu izveidot komisiju, apstiprināt komisijas darbības kārtību.

Novērtēšanas procesā iekļautajam pedagogam ir tiesības pārtraukt novērtēšanu, par to rakstiski informējot komisiju. Pamatojoties uz pedagoga iesniegumu, komisija piecu darbdienu laikā pieņem lēmumu par novērtēšanas pārtraukšanu.

Lai izvairītos no sarežģījumiem un neatbilstību normatīvajam regulējumam, Rēzeknes novada izglītības pārvalde aicina izglītības iestāžu vadītājus, vietniekus un komisiju priekšsēdētājus rūpīgi iepazīt MK noteikumus Nr.350 „ Pedagogu profesionālās darbības kvalitātes novērtēšanas kārtība”.

Izglītības pārvaldes speciāliste E. Opincāne